Al ontbreek die boek self ’n verantwoording vir Krige se op-die-skouer-neem van die taak en ’n uiteensetting van sy aanslag, verskyn daar op die binnekant van die flapteks tog ’n knap opsomming van sy kernbeweegredes. Krige, wat in 1969 dieselfde prys vir sy oorsetting van Twaalfde Nag ingepalm het, het die Lear-vertaling aangepak nie alleen oor hoe ontroerend die stuk is nie: “Ook omdat ek al geruime tyd oortuig was dat Afrikaans by uitnemendheid geskik is as vertaalmedium vir Shakespeare se dinamiese, van lewe bruisende Engels. (Dis ’n stokperdjie van my, die stelling dat Afrikaans op hierdie stadium van sy ontwikkeling in sy lewenskrag, idiomatiese rykdom, frisheid en ongereptheid veel gemeen het met Elisabethaanse Engels.)”
Hoe om hierna te verwys: Meiring, J. 2019. In die oog van die storm – ’n Afrikaanse Lear vir nou. Stilet, 30(3):155-160.